Doc. dr Marina Koprivica

**BIOGRAFIJA**

Živim u Podgorici, a u radnom odnosu sam na Univerzitetu u Prištini sa privremenim sjedištem u Kosovskoj Mitrovici, na Filozofskom fakultetu, gdje sam 21.4. 2021. godine izabrana u zvanje docenta. Na Katedri za ruski jezik i književnost držim predavanja na sljedećim disciplinama: Ruska književnost 18. vijeka, Ruska književnost - Romantizam, Ruska književnost 20. vijeka i Savremena ruska književnost 1 i Ruska književnost 20. vijeka i Savremena ruska književnost 2.

U periodu od 01. 03. 2001. do 21. 09. 2020. godine bila sam angažovana kao saradnik u nastavi na Univerzitetu Crne Gore na Filozofskom, potom Filološkom fakultetu, na matičnom Studijskom programu Ruski jezik i književnost, i izvodila vježbe i na nematičnim SP istog Fakulteta, kao i na Pravnom i Ekonomskom, i Fakultetu političkih nauka. Za ovu školsku, 2023/24. godinu, takođe sam angažovana kao gostujući profesor na UCG, na Filološkom fakultetu u Nikšiću, na studijskim programima Srpski jezik i južnoslovenske književnosti i Crnogorski jezik i južnoslovenske književnosti, na kojima izvodim nastavu/praktični dio iz predmeta Ruski jezik 2. Takođe izvodim nastavu/praktični dio i iz predmeta: Ruski jezik 2, Ruski jezik 5 i Ruski jezik 6 na studijskim programima Engleski jezik i književnost, Italijanski jezik i književnost, Njemački jezik i književnost i Francuski jezik i književnost.

\*\*\*

Studije Ruskog jezika i književnosti završila sam 2000. godine na Filozofskom fakultetu u Nikšiću.

Magistarski rad pod nazivom „Boris Pasternak na srpskom jezičkom području“, i doktorsku disertaciju „Prozno stvaralaštvo Borisa Pasternaka“ odbranila sam na Filozofskom fakultetu u Novom Sadu 2007. i 2014. g.

Dosad sam objavila više radova iz oblasti ruske književnosti 19. i 20. vijeka, i monografiju „Boris Pasternak na srpskom jezičkom području“, a svoje referate izlagala na Filološkom fakultetu u Beogradu, u okviru rada Skupa slavista i MAPRJAL-a, i jedan rad na naučnom skupu u CANU.

Ruski jezik sam predavala jednu školsku godinu u osnovnoj školi "Bajo Pivljanin" u Donjim Breznima, kao i jednu školsku godinu u gimnaziji „Slobodan Škerović“ u Podgorici. Na matičnom SP Ruski jezik i književnost držala sam vježbe iz književnih disciplina: Ruska književnost 1 – Stara ruska književnost i 18. vijek, Ruska književnost 2 – Romantizam, Ruska književnost 3 – Realizam I, Ruska književnost 4 – Realizam 2, Specijalni kurs iz ruske književnosti (Realizam. Roman), a prethodno i vježbe kod prof. dr Bogdana Kosanovića iz Ruske književnosti 5 – Književnost 20. v. I, i Ruske književnosti 6 – Književnost 20. v. II.

Držala sam i vježbe iz Savremenog ruskog jezika V i VI, kao i discipline na SP za prevodilaštvo – Savremeni ruski jezik III, IV, V i VI (Obrada tekstova). Na SP Primijenjene studije menadžmenta izvodila sam nastavu iz Poslovnog ruskog jezika III.

Na Fakultetu političkih nauka (SP Politikologija – međunarodni odnosi, Medijske studije i novinarstvo) držala sam nastavu i vježbe na disciplinama: Ruski jezik – stručni III i IV.

Takođe sam držala nastavu (predavanja) iz ruskog jezika, na Fakultetu primijenjene fizioterapije u Igalu.

Tokom rada na matičnom SP Ruski jezik i književnost na Filološkom fakultetu u Nikšiću bila sam član brojnih komisija za odbranu diplomskih radova iz ruske književnosti, i aktivno uključena na organizovanju brojnih programa ruske književnosti na Fakultetu, posebno u okviru rada Ruskog centra.